text: Trille går efter kokke-mesterskabet
  01 december 2015 kl. 15.08
  Tjener- og kokkeelever fra hele landet dyster i dag om at blive kvalificeret til DM. 
  Der bliver krydret, kræset og kokkeret på Rybners Tekniske Skole, hvor kvalifikationen til danmarksmesterskaberne for kokke- og tjenerelever finder sted.
  Det er 11 elever fra seks forskellige skoler i hele landet, der kæmper om at blive kvalificeret. En af dem er Trille Lassen kokkeelev fra Henne Kirkeby Kro, som deltager i konkurrencen sammen med kokkeelev Jesper Løbner fra Roager.
  Hun har styr på ambitionerne og det eksotiske køkken og laver en  hovedret bestående af andeconfit med ingefær, chili og fiskesauce.
  - Man deltager jo ikke i en konkurrence, hvis man ikke vil vinde. Så jo, selvfølgelig vil jeg vinde, siger Trille Lassen.
  Der bliver afholdt DM for kokke- og tjenerelever d.7 marts 2016 og DM i Skills for kokkeelever den 4-6 februar 2016.
  